CELEX: 32019R1705
Language: sl
Date: 2019-10-10 00:00:00
Title: Delegirana uredba Komisije (EU) 2019/1705 z dne 10. oktobra 2019 o spremembi Uredbe Sveta (EU, Euratom) 2019/1197 glede rokov, v katerih bi moralo Združeno kraljestvo po izstopu iz Unije izpolniti pogoje za upravičenost do financiranja Unije

11.10.2019   
               
               
                  SL
               
               
                  Uradni list Evropske unije
               
               
                  L 260/40
               
            
         DELEGIRANA UREDBA KOMISIJE (EU) 2019/1705
         z dne 10. oktobra 2019
         o spremembi Uredbe Sveta (EU, Euratom) 2019/1197 glede rokov, v katerih bi moralo Združeno kraljestvo po izstopu iz Unije izpolniti pogoje za upravičenost do financiranja Unije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU, Euratom) 2019/1197 z dne 9. julija 2019 o ukrepih za izvrševanje in financiranje splošnega proračuna Evropske unije za leto 2019 v zvezi z izstopom Združenega kraljestva iz Unije (1) in zlasti členov 2(3), 3(3) in 8 Uredbe,
         ob upoštevanju naslednjega:
         
                     (1)
                  
                  
                     Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, razen če Evropski svet po dogovoru z Združenim kraljestvom soglasno ne sklene, da se to obdobje podaljša.
                  
               
                     (2)
                  
                  
                     Uredba (EU, Euratom) 2019/1197 določa pogoje, pod katerimi bi bili lahko Združeno kraljestvo ter osebe in subjekti s prebivališčem ali sedežem v Združenem kraljestvu še naprej upravičeni do financiranja Unije za upravičene odhodke, nastale v letu 2019 od datuma, na katerega se Pogodbi prenehata uporabljati za Združeno kraljestvo in v njem, ter določa roke, v katerih bo moralo Združeno kraljestvo izpolniti pogoje za nadaljnjo upravičenost, vključno s časovnim razporedom plačil za mesece po avgustu 2019.
                  
               
                     (3)
                  
                  
                     Roki in časovni razpored plačil so bili določeni glede na možnost izstopa Združenega kraljestva iz Unije brez dogovora 13. aprila 2019.
                  
               
                     (4)
                  
                  
                     Evropski svet je 11. aprila 2019 sprejel Sklep (EU) 2019/584 (2), s katerim je na podlagi člena 50(3) PEU v dogovoru z Združenim kraljestvom podaljšal obdobje do 31. oktobra 2019.
                  
               
                     (5)
                  
                  
                     Zato je primerno, da se podaljšajo roki, do katerih bi moralo Združeno kraljestvo izpolniti pogoje iz Uredbe (EU, Euratom) 2019/1197, in spremeni časovni razpored plačil, da se upošteva podaljšanje obdobja iz člena 50(3) PEU do 31. oktobra 2019.
                  
               
                     (6)
                  
                  
                     Uredbo (EU, Euratom) 2019/1197 bi bilo zato treba ustrezno spremeniti.
                  
               
                     (7)
                  
                  
                     Opozoriti je treba tudi, da pogoj iz člena 3(1)(a) Uredbe (EU, Euratom) 2019/1197 ni več relevanten.
                  
               
                     (8)
                  
                  
                     Da bi se preprečilo tveganje resnih motenj pri izvajanju in financiranju proračuna Unije v letu 2019, zlasti za upravičence programov porabe Unije in drugih ukrepov na dan izstopa Združenega kraljestva iz Unije, bi bilo treba to uredbo sprejeti po postopku v nujnih primerih, ki je podrobno opredeljen v členu 8 Uredbe (EU, Euratom) 2019/1197 in kot je določeno v členih 2(3) in 3(3) navedene uredbe, čim prej, in sicer dan po objavi v Uradnem listu Evropske unije. Uporabljati bi se morala od dneva, ki sledi dnevu, ko za Združeno kraljestvo in v njem prenehata veljati Pogodbi, razen če do tega datuma začne veljati sporazum o izstopu, sklenjen z Združenim kraljestvom –
                  
               SPREJELA NASLEDNJO UREDBO:
         
            Člen 1
            Uredba (EU, Euratom) 2019/1197 se spremeni:
            
                        (1)
                     
                     
                        v členu 2(1) se točke (a), (b) in (c) nadomestijo z naslednjim:
                        
                                    „(a)
                                 
                                 
                                    Združeno kraljestvo Komisiji v sedmih koledarskih dneh po datumu izstopa pisno potrdi, da bo v eurih vplačalo znesek, prikazan v vrstici ‚Združeno kraljestvo‘ in stolpcu ‚Lastna sredstva skupaj‘ v razpredelnici 7 dela ‚A. Uvod in financiranje splošnega proračuna Unije‘ v prihodkovnem delu proračuna za leto 2019, določenem v splošnem proračunu Evropske unije za proračunsko leto 2019 (3), kot je bil sprejet 12. decembra 2018, zmanjšan za znesek lastnih sredstev, ki ga da na voljo Združeno kraljestvo za proračunsko leto 2019 pred datumom izstopa, in sicer v skladu s časovnim razporedom plačil, določenim v tej uredbi;
                                 
                              
                                    (b)
                                 
                                 
                                    Združeno kraljestvo v 20 koledarskih dneh po datumu izstopa na račun, ki ga določi Komisija, plača prvo plačilo, ki ustreza obroku iz drugega pododstavka tega odstavka, pomnoženemu z rezultatom naslednjega: število celih mesecev od datuma izstopa do konca leta 2019, zmanjšano za število mesecev od meseca prvega plačila, pri čemer se ta mesec ne šteje, do konca leta 2019;
                                 
                              
                                    (c)
                                 
                                 
                                    Združeno kraljestvo Komisiji v sedmih koledarskih dneh po datumu izstopa pisno potrdi zavezo, da bo še naprej sprejemalo kontrole in revizije, ki zajemajo celotno obdobje programov in ukrepov v skladu z veljavnimi pravili; in“;
                                 
                              
                  
                        (2)
                     
                     
                        točka (b) v členu 3(1) se nadomesti z naslednjim:
                        
                                    „(b)
                                 
                                 
                                    Združeno kraljestvo v 30 koledarskih dneh po datumu izstopa na račun, ki ga določi Komisija, plača preostale mesečne obroke iz drugega pododstavka člena 2(1); in“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od dne, ki sledi dnevu, na katerega se Pogodbi prenehata uporabljati za Združeno kraljestvo in v njem na podlagi člena 50(3) PEU.
            Vendar pa se ta uredba ne uporablja, če sporazum o izstopu, sklenjen z Združenim kraljestvom v skladu s členom 50(2) PEU, začne veljati do dne iz drugega odstavka tega člena.
            Ta uredba je v celoti zavezujoča in se neposredno uporablja v vseh državah članicah.
         
         
            V Bruslju, 10. oktobra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 189, 15.7.2019, str. 1.
         
            (2)  Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).
         
            (3)  Dokončno sprejetje (EU, Euratom) 2019/333 splošnega proračuna Evropske unije za proračunsko leto 2019 (UL L 67, 7.3.2019, str. 1).